钦定古今图书集成/明伦汇编/闺媛典/第348卷 > 金菊对芙蓉 刘清夫
## 钦定古今图书集成/明伦汇编/闺媛典/第348卷 > 金菊对芙蓉 刘清夫

浅拂春山，慢横秋水，玉纎闲理丝桐。按清泠繁露，淡
泞悲风。素弦瑶轸调新韵，颤翠翘、金簇芙蓉。叠钩重
锁，轻挑慢摘，特地情浓。泛商刻羽无穷。似和鸣鸾
凤，律应雌雄。问高山流水，此意谁同。个中只许知音
听，有茂陵、车马雍容。画帘人静，琴心三叠，时倒金锺。

《中华古今注》：“高羊氏娶于陈丰氏女，能制鞞鼓、钟、磬、
埙箎。”

《拾遗记》：“成王五年，有因祇之国，去王都九万里，献女
工一人。善工巧，体貌轻洁，被纎罗杂绣之衣，长袖修
裾，风至则结其衿带，恐飘飘不能自止也。其人善织，
以五色丝纳于口中，手引而结之，则成文锦。”

《太霄经》：“朱仲尝于会稽卖珠，汉高后时人。仲以素书
倚酒于女几家，女几盗写，学其术。女几，陈市上酒妇
也。”

《西京杂记》：“霍光妻遗淳于衍蒲桃锦二十四疋，散花
绫二十五疋。绫出钜鹿陈宝光家，宝光妻传其法。霍
显召入其第，使作之机，用一百二十镊，六十日成一
疋，疋直万钱。”

《古今注》：“《雉朝飞》者，牧犊子所作也，其声中绝。魏武帝
宫人有卢女者，故冠军将军阴叔之妹，年七岁入汉
宫学鼓琴，琴特鸣，异于诸伎，善为新声，能传此曲。”卢
女至明帝崩后，放出嫁为尹更生之妻。

《女红馀志》：桓豁女，字女幼，制绿锦衣带，作竹叶样，远
视之无二也。故无瑕诗云：“带叶新裁竹，簪花巧制兰。”
女幼，庾宣妇。

《琅琊漫抄》：永嘉闺妇以青梅雕剜脱核，镂以花鸟，纎
细可爱，以手擘之，玲珑如小盒，阖之复为梅，谓之梅
篮。李太白诗云：“珍盘荐雕梅。”岂即梅篮欤？

《谢氏诗源》：“更嬴之妻能作锁云囊”佩之。陟高山，有云
处，不必开囊，而自然有云气入其中。归至家，启视，皆
有云气，白如绵，自囊而出，囊大如蚕茧而可以开合。
更嬴善射，每言能仰射入云中。其妻不信，因以一囊
系箭头，令射之。及坠验之，果有白云在内，因名箭曰
“锁云。”

《荆楚岁时记》：七月七日为牵牛织女聚会之夜。是夕，
人家妇女结彩缕，穿七孔针，或以金银𨱎石为针，陈
瓜果于庭以乞巧。有蟢网于瓜上，则以为符应。
《文苑真珠》，沈世坦谢美人制鱼书甚旨，一时传诵。中
有云：“制楚江之鲤，裁越国之绫。造化杳冥，出兹针线。
鳞甲髣髴，成彼丹青。虽辜弹铗之心，聊作传书之使。
素手得蒙一水，宁辞鲛室衔珠；彩毫倘点双睛，尚冀
龙门烧尾。”注曰：昔杨隐之女有仙术，与父争衡，隐之
以土撚作小丸，散土中，即生梧桐数株，枝叶青葱。女
以素绫剪小鱼，一沾水即跃去，共为笑乐，忘其贫约。
《续博物志》山东风俗，遇正月，取五姓女年十馀岁者，
共卧一榻，覆之以衾，以箕扇之，良久如梦寐。或欲刺
文绣，事笔砚，理管弦，俄顷乃寤，谓之“扇天”，卜以乞巧。
《琅嬛记》：八九月中，月轮外轻云，时有五色下黄，人每
值此，则争呼女子向月拜之，谓之“乞巧。”惟吴媪有一
女，年十二，拜之甚勤。一夕，月下飞五色彩云，如手掌
大，驻于女前，众皆恐女径吸食之，味甚香美。明旦梳
头窥镜，面色艳冶，弹琴读书，不习而能。媪。喜甚，改名
为“彩云。”

《女红馀志》：“女丸以黎洞宝香为琴，以昆山碧玉为弦，
故曰‘碧弦琴’。”

《熙朝乐事》：七夕妇女对月穿针，谓之“乞巧。”或以小盒
盛蜘蛛，次早观结网疏密，以为得巧多寡。

《帝京景物略》：“七月七夕之午，丢巧针，妇女曝盎水日
中，顷之水面膜生，以绣鍼投之则浮。”看水底鍼影，有
成云物花头鸟兽影者，有成鞋及剪刀水茄影者，谓
乞得巧，其影粗如槌，细如线，直如轴蜡，此拙征矣。妇
或叹，女有泣者。

《女红馀志》：“羊侃姬张静婉，能织奇锦，有金梭玉蹑、伏
兔辘轳，皆人间所无之宝为饰。”

《元散堂诗话》：试莺以朝鲜厚茧纸作鲤鱼函，两面俱
画鳞甲，腹下令可以藏书，此古人尺素结鱼之遗制
也。试莺每以此遗迁，尝有诗云：“花笺制叶寄郎边，江
上寻鱼为妾传。郎处斜阳三五树，路中莫近钓翁船。”
贞观中事也。

《珍珠船》李汧公妾名七七，善琴与筝。

《资暇录》：“始建中，蜀相崔宁之女，以茶杯无榇，病其熨
指，取楪子承之，既啜而杯倾，乃以蜡环楪子之央，其
杯遂定。即命匠以漆环代蜡，进于蜀相。蜀相奇之，为
制铭而话于宾亲，人人为便用。是后传者更环其底，
愈新其制，以至百状焉。”

《致虚阁杂俎》：薛瑶英于七月七日，令诸婢共剪轻彩作连理花千馀朵，以阳起石染之，当午散于中庭，随
风而上遍空中，如五色云霞，久之方没。谓之“渡河吉
庆花”，藉以乞巧。

《柳河东集》：柳子夜归自外庭，有设祠者，餰饵馨香，蔬
果交罗，插竹垂緌，剖爪犬牙，且拜且祈，怪而问焉，女
隶进曰：“今兹秋孟七夕，天女之孙将嫔于河鼓，邀而
祠者，幸而与之。巧驱去蹇拙，手目开利，组纴缝制，将
无滞于心焉，为是祷也。”

《图绘宝鉴》：“越国夫人王氏，端献王妇王审琦后。作篆、
隶有古法，为小诗，有林下风致。以淡墨写竹，整整斜
斜，曲尽其态，见者疑其影落缣素。”

画继章友直之女煎，能如其父，以篆笔画棋盘，笔笔
相似。

《琅嬛记》：姚月华笔札之暇，时及丹青，花卉翎毛，世所
鲜及。尝为杨生画芙蓉匹鸟，约略浓淡，生态逼真。杨
喜不自持，觅银光纸裁书谢之，其略云：“连枝欲长，忽
阻山蹊，比翼将翔，遽乖云路。思结章台垂柳，心驰普
救啼莺。幸传尺素之丹青，岂任寸心之铭刻。江湖恍
在案，波浪忽翻窗。植写断肠，飞挥交颈。茧纸发其枝”
干，兔管写之羽毛，雌戏𬞟川，雄怀苔石。色与露花同
照烂，翼将风叶共低昂。明镜晓开，老忆文君之面；疏
萤夜度，遥思织女之机。所冀吾人，获同斯画。越溪吴
水之上，常得双开；汉树秦草之间，永教对舞。

《江阴县志》：“陈继儒题江阴周氏两女画。周荣公二女
合手，所画花草翎毛，运笔精微，传彩炳焕，花有露，鸟
有声，几令造化无权，画苑老名家不及也。”

《新论》：“珠圆罗绉，虽女子运巧，不能为之。”

《鸿烈解》：“蔡之幼女，卫之稚质。捆纂组，杂奇彩。抑黑质，
杨赤文。”

《盐铁论》：“中山素女抚流征于堂上。”

《韩诗外传》：“麑衣而盩领，而女不以巧获罪。”
《妮古录》：墨竹，或云李夫人貌，窗上竹影所成。

画继陈晖晦叔经略子妇桐庐方氏作梅竹，极清远。
又临《兰亭》，并自作草书，俱可观。

画麈世但知封膜作画，不知自舜妹嫘始。客曰：“惜此
神技，创自妇人。”予曰：“嫘尝脱舜于瞍象之害，则造化
在手，堪作画祖。”

贾氏《说林》：沈休文雨夜斋中独坐，风开竹扉，有一女
子携络丝具，入门便坐。风飘细雨如丝，女随风引络，
络绎不断，断时亦就口续之，若真丝焉。烛未及跋，得
数两，起赠沈曰：“此谓冰丝，赠君造”以为冰纨。忽不见。
沈后织成纨，鲜洁明净，不异于冰制扇。当夏日，甫携
在手，不摇而自凉。

《诚斋杂记》：王彦伯善鼓琴，至吴邮亭，维舟中渚，秉烛
理琴，忽见一女子坐于东床，亦取琴调之，乃楚光明
曲。迟明，女取锦绣赠别，彦伯以玉琴答之而去。
《桂苑丛谈》：郑代肃宗时为润州刺史，兄侃嫂张氏女
年十六，名采娘，贞淑其仪。七夕夜沉香筵祈于织女，
是夕梦云舆雨盖蔽空，驻车命采娘曰：“吾织女祈何
福？”曰：“愿乞巧耳。”乃遗一金针，长寸馀，缀于纸上，置裙
带中，令三日勿语，汝当奇巧，不尔化成男子。经二日，
以告其母，母异而视之，则空纸矣，其针迹犹在，张氏
数女皆卒。至娠，采娘病而不言。张氏有《恨言》曰：“男女
五人皆卒，复怀何为？”将服药以损之。药至将服，采娘
昏暗之内，忽称杀人。母惊而问之曰：“女若终当为男
子，母之所怀是也。闻药至情急，是以呼之。”母异之，乃
不服药。采娘寻卒。既葬，母悲念，乃收常所戏之物而
匿之。未逾月，遂生一男子。或有动所匿之物，儿即啼
哭。张氏哭女儿即啼，哭罢即愈，乃采娘后身也。因名
曰叔子。后位至柱史。

《子真画谱》：“张芸叟临江而居，其妻遗一素绫鲤鱼，首
尾宛然，腹藏短牍，但未画鳞甲耳。芸叟试为点染，便
跃入江中，不知所之。后渔人网得白鱼，破腹无肠者
卖之，买者命内人煮之，及熟启视，不复存矣。自后网
得者即放去，谓神鱼云。”芸叟讳舜民。